Análna fisúra

Análna fisúra (alebo fissura ani, análna trhlina, trhlina konečníka) je bolestivý vred v sliznici konečníka. Trhliny konečníka patria k najčastejším ochoreniam konečníka. Vyskytuje sa v rovnakej frekvencii u mužov aj žien. Väčšina ľudí si mýli análnu fisuru s hemoroidmi. Trhliny konečníka delíme na akútne a chronické.

Príznaky a symptómy 
Základným príznakom análnej fisúry je silná bolesť v konečníku hneď po defekácii. Bolesť pacienti popisujú ako „vyprázdňovanie črepín skla“. Navyše bolesť môže pretrvávať aj hodiny. Okrem bolesti, je análna trhlina v mnohých prípadoch sprevádzaná krvácaním z konečníka. Krvácanie je zvyčajne mierne, pri utieraní (viditeľné na toaletnom papieri). Análna fisúra významne zhoršuje kvalitu života pacienta.

Akútna a chronická análna trhlina 
Podľa priebehu ochorenia fisúry sa delia na akútne a chronické. Akútna fisúra sa prejavuje ako porezanie sliznice konečníka a vyhojí sa sama do 6 týždňov. Pri akútnych fisúrach je spodina červená, okraje sú ostré. Je typická rezavá bolesť. Chronická análna fisúra perzistuje dlhšie ako 6 týždňov a bez liečby sa nevyhojí. Je širšia a hlbšia, na jej báze možno vidieť odhalené vlákna vnútorného análneho zvierača a granulácie. Okraje chronickej fisúry sú navalité. Tvorí sa kožný výčnelok a hypertrofická papila. Pri chronickej análnej fisúre býva bolesť len mierna, ale vnútorný zvierač spazmuje a môže narušiť proces defekácie. Spazmus a hypertonus vnútorného análneho zvierača, vedú k zvýšeniu pokojového tlaku a zníženie krvného zásobenia v oblasti trhliny. Dochádza ku vzniku ischémie, ktorá zhoršuje podmienky na hojenie. Chronická fisúra sa zriedka zahojí bez liečby.

Liečba análnej fisúry 
Vo väčšine prípadov sa dáva prednosť konzervatívnej liečbe. Základom domácej liečby sú dietetické opatrenia na zabezpečenie pravidelnej mäkkej stolice. Režimové opatrenia vyžadujú zvýšený prísun tekutín a vlákniny. Priaznivý je aj účinok sedacích kúpeľov s teplou vodou.

V posledných rokoch sa špecialisti sústredia na medikačný prístup k liečbe análnych trhlín. Používa sa rad medikamentov s cieľom znížiť vysoký tonus análneho zvierača, a to lokálnou, orálnou alebo injekčnou aplikáciou. Na konzervatívnu terapiu sa používajú najčastejšie topické nitráty (glyceroltrinitrát) vo forme masti. Bola popísaná aj aplikácia masti z blokátorov kalciového kanála (primárne diltiazem hydrochloridum). Na základe vedeckej literatúry účinnosť je až 70 %. Ďalšia možnosť liečby je aj aplikácia botulotoxínu (Botox) do vnútorného análneho zvierača. Lokálna liečba sa pri chronickej análnej fisúre stala pre svoju vysokú účinnosť liečbou prvej voľby.

Chirurgická liečba 
Chirurgické zákroky sa vykonávajú len pre ošetrenie chronickej análnej fisúry. Chirurgické techniky zahŕňajú manuálnu dilatáciu konečníka, laterálnu sfinkterotómiu a fisurektómiu. Všetky chirurgické techniky sú spojené s potenciálnym rizikom postoperačnej inkontinencie (neschopnosť udržať plyny či stolicu).

Laterálna sfinkterotómia je zlatým štandardom liečby chronickej análnej fisúry. Predstavuje čiastočné prerušenie vnútorného zvierača v dĺžke fisúry. Býva vykonávaná dvoma spôsobmi – otvorenou sfinkterotómiou a laterálnou sfinkterotómiou. Pri sfinkterotómii sa uvoľní spazmus análneho zvierača, čím sa umožní prítok krvi do postihnutej oblasti a fisúra sa môže zahojiť. Úspešnosť laterálnej sfinkterotómie sa odhaduje až na 95%. Ku komplikáciám patrí trvalá inkontinencia, krvácanie, prolaps hemoroidov. Percento poškodenia kontinencie varíruje podľa rôznych autorov od 0 až do 30%.

Fisurektómia sa dnes pri liečbe análnej fisúry používa ako doplnok k laterálnej sfinkterotómii.

Referencie 

Choroby tráviacej sústavy